**Ministru kabineta noteikumu projekta**

**“Dabas lieguma “Zebrus un Svētes ezers” individuālie aizsardzības un izmantošanas noteikumi”**

**sākotnējās ietekmes novērtējuma ziņojums (anotācija)**

|  |  |
| --- | --- |
| Tiesību akta projekta anotācijas kopsavilkums | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts “Dabas lieguma “Zebrus un Svētes ezers” individuālie aizsardzības un izmantošanas noteikumi” precizē laivu izmantošanas nosacījumus dabas lieguma “Zebrus un Svētes ezers” (turpmāk – dabas liegums) ezeros, kā arī dabas lieguma aizsardzības un izmantošanas prasības atbilstoši jaunākajiem spēkā esošajiem īpaši aizsargājamo dabas teritoriju aizsardzības un izmantošanas regulējošajiem normatīvajiem aktiem.  **Ņemot vērā, ka sākotnēji izstrādātā Ministru kabineta noteikumu projekta “Grozījumi Ministru kabineta 2006. gada 16. maija noteikumos Nr. 390 “Dabas lieguma “Zebrus un Svētes ezers” individuālie aizsardzības un izmantošanas noteikumi”” (turpmāk – noteikumu projekts) virzības gaitā grozījumu apjoms pārsniedza pusi, tika sagatavoti jauni Ministru kabineta noteikumi.**  Ministru kabineta noteikumu projekts “Dabas lieguma “Zebrus un Svētes ezers” individuālie aizsardzības un izmantošanas noteikumi” stājas spēkā Oficiālo publikāciju un tiesiskās informācijas likuma 7. panta otrajā daļā noteiktajā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likuma „Par īpaši aizsargājamām dabas teritorijām” 13. panta otrā daļa, 14. panta otrā daļa un 17. panta otrā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Dabas lieguma aizsardzības un izmantošanas nosacījumu reglamentē Ministru kabineta 2006. gada 16. maija noteikumi Nr. 390 “Dabas lieguma “Zebrus un Svētes ezers” individuālie aizsardzības un izmantošanas noteikumi” (turpmāk – Individuālie noteikumi). ***1.******Laivu izmantošanas nosacījumi***  Saskaņā ar Latvijas Republikas Civillikuma 1. un 2. pielikumu Zebrus ezers ir publiskie ūdeņi, savukārt Svētes ezerā zvejas tiesības pieder valstij. Zebrus ezers (nekustamais īpašums “Zebrus ezers” – zemes vienība ar kadastra apzīmējumu 4654 006 0124) un Svētes ezers (nekustamā īpašuma “Valsts mežs Zebrene” sastāvā esošajā zemes vienībā ar kadastra apzīmējumu 4698 002 0047) Nekustamā īpašuma valsts kadastra informācijas sistēmā ir reģistrēts uz valsts vārda Zemkopības ministrijas personā (lietotājs – akciju sabiedrība “Latvijas valsts meži”, turpmāk - LVM). Zebrus ezerā tiek organizēta licencētā makšķerēšana (Dobeles novada 2016. gada 26. maija saistošie noteikumi Nr. 9 “Par licencēto makšķerēšanu Zebrus ezerā”). Saskaņā ar Individuālo noteikumu 10. punktu Zebrus un Svētes ezerā var iebraukt tikai ar reģistrētām laivām, kas pieder LVM vai ar ezeru robežojošo zemju īpašniekiem. Līdz 2016. gadam Zebrus ezera krastā LVM atpūtas bāzē tika iznomātas laivas. Sākot ar 2016. gadu LVM piederošo laivu iznomāšana, uzturēšana, licencētās makšķerēšanas licenču pārdošana un statistikas apkopošana nodota ar līgumu vietējam piekrastes komersantam. Saskaņā ar LVM sniegto informāciju, izvērtējot 2016. un 2017. gadā saņemtās makšķernieku sūdzības un veicot pārbaudes, tika konstatēts, ka nomnieka rīcībā nodotās laivas ir neatbilstoši uzturētas, un vairs nav drošas braukšanai ezerā, līdz ar to makšķerēšana no laivas Zebrus ezerā vairs nav iespējama (izņemot ar pieguļošo zemes īpašnieku īpašumā esošajām reģistrētajām laivām, kuras atbilstoši Individuālo noteikumu 11. punktu katram īpašumam drīkst būt tikai viena, un izmantojama savām vajadzībām). Ievērojot minēto, ar noteikumu projekta 6. punktu paredzēts svītrot Individuālo noteikumu 10. un 11. punktu, turpmāk pieļaujot makšķerēšanai izmantot personīgās laivas. Kā Zebrus ezera zivju resursu un makšķerēšanas slodzes monitoringa un regulēšanas instruments paliek licencētā makšķerēšana, ko turpinātu organizēt LVM sadarbībā ar Dobeles novada pašvaldību.  ***2. Ugunsdzēsības pasākumi***  Ņemot vērā, ka ugunsdzēsības (lielākoties, meža) pasākumi ir ārkārtas situācijas novēršana, lai novērstu atšķirīgu tiesību aktu interpretāciju, noteikumu projekta 5. punkts, ar ko papildina Individuālos noteikumus ar jaunu 9.1 punktu, noteic, ka noteikumu projekta normas (koku ciršanas, pārvietošanās un cita veida ierobežojumi, t.sk., Dabas aizsardzības pārvalde (turpmāk – DAP) rakstiskas atļaujas saņemšana) neattiecas uz ugunsdzēsības pasākumiem. Savukārt mežu ugunsdrošības uzraudzība kā preventīvo pasākumu veikšana jāveic, ievērojot ugunsdrošības noteikumos noteiktās prasības (piemēram, ceļu un dabisko brauktuvju attīrīšana no pielūžņojuma utml. ), vienlaikus piemērojot Individuālajos noteikumos šobrīd noteiktos vai ar noteikumu projektu paredzētos nosacījumus (piemēram, ugunsdzēsības ūdensņemšanas vietu (hidrotehnisko būvju) ierīkošanai dabas lieguma zonā jāsaņem DAP rakstiska atļauja, lai nodrošinātu optimālākās vietas, parametru u.c. izvēli, sabalansējot teritorijas (meža) ugunsdrošības un īpaši aizsargājamo sugu dzīvotņu un īpaši aizsargājamo biotopu aizsardzības prasības).  ***3. Dabas pieminekļi***  Dabas datu pārvaldības sistēmā “OZOLS” noteikumu projekta izstrādes laikā dabas lieguma “Zebrus un Svētes ezers” teritorijā nav reģistrēts aizsargājams koks (dižkoks), tomēr tādus var konstatēt vēlāk vai jau esošie koki sasniegt attiecīgos izmērus.  Individuālo noteikumu 28. punkts paredz, ka dižkokus (aizsargājamos kokus) atļauts nocirst (novākt) tikai gadījumā, ja tas kļuvis bīstams. Noteikumu projekts paredz papildināt gadījumu loku, kurā iespējama dižkoku nociršana (saņemot DAP rakstisku atļauju un kokkopja (arborista) atzinumu, ja nepieciešams):  - koka augtspēja ir pilnīgi zudusi un koks nav dzīvotne īpaši aizsargājamai sugai. Koka augtspēju nosaka atbilstoši meža apsaimniekošanu un izmantošanu regulējošiem normatīviem aktiem (Ministru kabineta 2012. gada 18. decembra noteikumu Nr. 935 “Noteikumi par koku ciršanu mežā” 36. punkts), tādejādi pieļaujot dižkoka, kuram nav paredzama augstspējas uzlabošanās, nociršanu, pirms tas kļuvis bīstams (piemēram, ošu slimības gadījumā);  - lai nodrošinātu sabiedrības veselības aizsardzības, drošības vai citas sevišķi svarīgas, arī sociāla vai ekonomiska rakstura, intereses vai videi primāri svarīgas labvēlīgas izmaiņas. Līdzšinējā praksē atsevišķos gadījumos secināts, ka dižkoka nociršanas aizliegums radījis būtiskuscitu sabiedrībai nozīmīgu interešu aizskārumu. Atsevišķos gadījumos alternatīvā būves vai darbības izvietojuma variants (lai saglabātu dižkoku) rada lielāku kaitējumu citam īpaši aizsargājamam biotopam vai īpaši aizsargājamai sugu dzīvotnei (piemēram, novirzot trasējumu, tiek skarta lielāka platība biotopa vai būtiski lielāka summārā ietekme (biotopa sadalīšana vai mitruma režīma izmaiņas u.c.), nekā nocērtot dižkoku), bet darbība vai būve ir īpaši nepieciešama sabiedrības interešu (t.sk., vides aizsardzības) nodrošināšanai.  Dižkoka nociršana arī turpmāk būs galējais līdzeklis, ja nav citu alternatīvo variantu, saņemot izsvērtu katra gadījuma izvērtējumu.  Ņemot vērā, ka akmeņi, kuru virszemes tilpums ir 10 kubikmetru un vairāk, un 10 metri ap to, ir ģeoloģiskie un ģeomorfoloģiskie dabas pieminekļi (dižakmeņi) saskaņā ar Ministru kabineta 2001. gada 17. aprīļa noteikumu Nr. 175 “Noteikumi par aizsargājamiem ģeoloģiskajiem un ģeomorfoloģiskajiem dabas pieminekļiem” 209. punktu, noteikumu projekta 2. un 17. punkts papildina Indivduālo noteikumu 1. un 26. punktu, nosakot, uz kādiem dabas pieminekļiem attiecināmas Individuālo noteikumu normas. Attiecīgi precizēti Individuālo noteikumu 27.-29. punkts un papildināts ar 30. punktu, precizējot dabas pieminekļu aizsardzības un izmantošanas nosacījumus atbilstoši jaunākajiem īpaši aizsargājamo dabas teritoriju individuālajiem aizsardzības un izmantošanas noteikumiem.  ***4. Citi grozījumi***  Ar noteikumu projekta 1. punktu jaunā redakcijā izteikta norāde, uz kāda likuma pamata noteikumu projekts un Individuālie noteikumi tiek izdots, papildinot ar atsauci uz likuma “Par īpaši aizsargājamām dabas teritorijām” 13. panta otro daļu. Šāda atsauce nepieciešama, lai nodrošinātu dabas liegumā esošo dabas pieminekļu – aizsargājamo koku (dižkoku) un aizsargājamo akmeņu (dižakmeņu) leģitīmu tiesisko aizsardzību.  Precizēti vairāki Individuālo noteikumu punkti atbilstoši jaunākajiem īpaši aizsargājamo dabas teritoriju izmantošanas noteikumiem gan saistībā ar izmaiņām citos normatīvajos aktos, gan pielietotās prakses gaitā konstatētajām neskaidrībām vai trūkumiem iepriekšējā īpaši aizsargājamo dabas teritoriju aizsardzības un izmantošanas regulējumā:   * ar noteikumu projekta 7. punktu precizēti 13.5. apakšpunktā noteiktie pārvietošanās nosacījumi dabas lieguma teritorijā, ka, lai netraucētu operatīvā transporta, kā arī citu transportlīdzekļu pārvietošanos, apstājoties un stāvot, transportlīdzeklis jānovieto, ievērojot minimālo brīvai kustībai nepieciešamo attālumu līdz pretējai ceļa/dabiskās brauktuves malai. Meža likuma 1. panta 9. punkts definē, kas ir dabiska brauktuve, attiecīgi papildināts 13.5. apakšpunkts; * ar noteikumu projekta 8. punktu svītrots Individuālo noteikumu 13.9. apakšpunkts (par savvaļas augu, sēņu un dzīvnieku pārdošanas un iepirkšanas punktu ierīkošanu), jo šī normas piemērošana un kontrole praktiski nav īstenojama, kā arī tā vairs netiek ietverta jaunākajos īpaši aizsargājamo dabas teritoriju noteikumos; * noteikumu projekta 9. punktā precizēts 16.4. apakšpunkts attiecībā uz zemes lietošanas kategorijas maiņas aizliegumu (precizēti un papildināti izņēmumi, kuros pieļauta zemes lietošanas kategorijas maiņa, kā arī nosakot zemes lietošanas kategorijas veidus, uz kuriem attiecas ierobežojums); * ar noteikumu projekta 10. punktu papildināti Individuālie noteikumi ar 16.41 apakšpunktu, nosakot ierobežojumu un nosacījumus hidrotehnisko būvju un meliorācijas sistēmu būvniecībai (lai nodrošinātu slapjo mežu un purvu biotopu aizsardzību, kuru saglabāšanu var apdraudēt nosusināšanas sistēmu ierīkošana; daļēji (bet ne pietiekami) norma atrunāta Individuālo noteikumu 13.15.2. apakšpunktā; * ar noteikumu projekta 10. punktu papildināti Individuālie noteikumi ar 16.42 apakšpunktu, nosakot nosacījumus medījamo dzīvnieku piebarošanas vietu ierīkošanai (ar DAP rakstisku atļauju - ierobežots skaits un vietas izvēle), lai nodrošināt īpaši aizsargājamo putnu ligzdošanas vietu, kā arī īpaši aizsargājamo augu sugu dzīvotņu un īpaši aizsargājamo biotopu aizsardzību (novirzot dzīvniekus uz citām teritorijām); * ar noteikumu projekta 11. punktu precizēts Individuālo noteikumu 16.7. apakšpunktā noteiktais mežsaimnieciskās darbības ierobežojuma sākuma termiņš no 15. aprīļa uz 15. martu, jo daudzas īpaši aizsargājamās putnu sugas sāk ligzdot ātrāk atbilstoši pēdējo gadu veiktajiem meteoroloģisko apstākļu un putnu ligzdošanas sezonas novērojumiem. Jāņem vērā, ka mežsaimnieciskā darbība var ne tikai tiešā veidā iznīcināt ligzdošanas teritoriju, bet radītais trokšņa piesārņojums var ietekmēt ligzdošanas vietas pat vairāku simtu metru attālumā no darbības vietas; * ar noteikumu projekta 12. punktu precizēts Individuālo noteikumu 16.12. apakšpunkts, palielinot minimālo dalībnieku skaitu publiskam pasākumam, kura organizēšanai jāsaņem DAP rakstiska atļauja (50 cilvēki līdzšinējo 20 vietā), jo, izvērtējot līdzšinējo pieredzi, 20 personu dalība pasākumā tik būtiski neietekmē dabas vidi, kā tas ir lielāka dalībnieku skaita gadījumā, kā arī tiks mazināts administratīvais slogs DAP un privātpersonām; * ar noteikumu projekta 13. punktu precizēts Individuālo noteikumu 16.13. apakšpunkts attiecībā uz zemes vienību sadales ierobežojumiem. Lai arī zemes vienību robežu pārkārtošana vai apvienošana kadastra objekta noteikšanas normatīvajos aktos ir nodalīti procesi no zemes vienību sadales, lai novērstu 16.13. apakšpunktā noteiktā ierobežojuma dažādu interpretāciju, kas konstatēta līdzšinējā praksē īpaši aizsargājamās dabas teritoriju noteikumu piemērošanā, tiesību norma papildināta, ka sadales nosacījums neattiecas uz robežu pārkārtošanas un apvienošanas gadījumiem. Kā arī, ņemot vērā, ka dabas lieguma teritorijā nav esošas mājvietas, izslēgts izņēmums attiecībā uz dzīvojamo māju zemes nodalīšanu; * ar noteikumu projekta 13. punktu precizēts Individuālo noteikumu 16.14. un 16.15. apakšpunkts, jo 16.15. apakšpunkts pieļauj veikt ceļu pārbūvi ar DAP rakstisku atļauju, bet līdz šim uz to nebija atsauce 16.14. apakšpunktā (kas kopumā aizliedz meža ceļu paplašināšanu). Tāpat Individuālo noteikumu 16.15. apakšpunkts precizēts atbilstoši būvniecību regulējošajiem normatīvajiem aktiem (rekonstrukcija ir pārbūve, renovācija – atjaunošana; ceļš ir viens no inženierbūvju veidiem), precizējot pie kādiem nosacījumiem nepieciešama DAP rakstiska atļauja (mainās platums un/vai novietojums), kam varētu būt ietekme uz īpaši aizsargājamām sugām vai biotopiem; * lai novērstu administratīvo slogu, ar noteikumu projekta 4. punktu precizēts Individuālo noteikumu 8.1 punkts, paredzot, ka gadījumos, ja darbības rezultātā tiek mainīta zemes lietošanas kategorija, to iespējamību Valsts vides dienests izvērtē darbības vērtēšanas procesā (gadījumos, kad Valsts vides dienests izsniedz tehniskos noteikumus vai veic sākotnējo ietekmes uz vidi novērtējumu) un papildus DAP rakstiska atļauja nav nepieciešama (DAP sniedz nosacījumus un atzinumu sākotnējā ietekmes uz vidi novērtējuma vai tehnisko noteikumu sagatavošanas procesā); * ar noteikumu projektu 14. punktu papildināti Individuālie noteikumi ar 16.3 (bojātās mežaudzēs (zem kritiskā šķērslaukuma) neattiecina atjaunošanas un jaunaudžu kopšanas prasības, lai nodrošinātu ekosistēmu dabisko sukcesiju) un 16.4 punktu (nosacījumi atstājamajiem kokiem kopšanas cirtē); * Ministru kabineta 2011. gada 15. novembra noteikumi Nr. 879 „Ģeodēziskās atskaites sistēmas un topogrāfisko karšu sistēmas noteikumi” (turpmāk – noteikumi Nr. 879) cita starpā nosaka Latvijas 1992. gada ģeodēziskās koordinātu sistēmas parametrus un piemērošanas kārtību. Individuālo noteikumu 2. pielikumā funkcionālo zonu aprakstā kā identifikatori pielietoti gan meža nogabali un zemes īpašumu robežas, gan shēmā atzīmēto robežpunktu koordinātas. Tā kā, veicot jaunu meža inventarizāciju un zemes kadastrālo uzmērīšanu, var mainīties dabas lieguma funkcionālo zonu identificējošie parametri – zemes vienību un meža nogabalu konfigurācija, tās vairs nesakrīt ar iepriekš noteiktajām robežpunktu koordinātām. Pie tam īpaši aizsargājamo dabas teritoriju, tai skaitā, dabas lieguma robežu un to funkcionālo zonu aprakstā pārsvarā netika atzīmēti (noteikti) pilnīgi visi robežu lūzumpunkti (robežpunkti), līdz ar to robežpunktu koordinātu saraksts nav pilnvērtīgs. Tādēļ turpmāk dabas lieguma funkcionālo zonu robežu ģeotelpiskie dati ir pieejami dabas datu pārvaldības sistēmā „OZOLS” atbilstoši normatīvajiem aktiem par dabas datu pārvaldības sistēmas uzturēšanas, datu aktualizācijas un informācijas aprites kārtību. Secīgi - precizēts Individuālo noteikumu 3. punkts un 1. pielikums, kā arī svītrots 2. pielikums.   **Ņemot vērā, ka grozījumu apjoms pārsniedz pusi no Individuālajiem noteikumiem, atbilstoši Ministru kabineta 2009. gada 3. februāra noteikumu Nr. 108 “Normatīvo aktu projektu sagatavošanas noteikumi” 140.punktam sagatavots jauns noteikumu projekts “Dabas lieguma “Zebrus un Svētes ezers” individuālie aizsardzības un izmantošanas noteikumi”, kas aizstās līdzšinējos Individuālos noteikumus.** |
| - | Projekta izstrādē iesaistītās institūcijas | Vides aizsardzības un reģionālās attīstības ministrija (turpmāk – Ministrija), DAP, LVM. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Makšķernieki, kuri izmanto licencētās makšķerēšanas pakalpojumus Zebrus un Svētes ezeros. Personīgās laivas izmantošanas iespēja licencētajā makšķerēšanā Zebrus un Svētes ezerā pozitīvi ietekmēs makšķernieku skaitu, kā arī apmierinātību ar licencētās makšķerēšanas pakalpojumu.  Dobeles novada pašvaldība – organizē licencēto makšķerēšanu (sagaidāms neliels licenču pieprasījumu pieaugums).  LVM – kā abu ezeru un lielāko daļu dabas lieguma teritorijas (mežu) apsaimniekotājs.  Sabiedrība kopumā. |
| 2. | Tiesiskā regulējuma ietekme uz tautsaimniecību un administratīvo slogu | Nav paredzams, ka noteikumu projekta prasības radīs būtisku ietekmi uz uzņēmējdarbības vidi un maziem, vidējiem uzņēmumiem, mikrouzņēmumiem un jaunuzņēmumiem.  Noteikumu projekta prasības neattiecas uz Nacionālā attīstības plāna rādītājiem mikrolīmenī vai makrolīmenī.  Noteikumu projekta prasības neattiecas uz konkurenci.  Noteikumu projekta ietekme uz vidi ir vērtējama pozitīvi, tā kā tiek precizētas prasības, kuras labvēlīgi ietekmēs īpaši aizsargājamo sugu un īpaši aizsargājamo biotopu aizsardzības stāvokli.  Noteikumu projekta prasībām nav ietekmes uz veselību.  Noteikumu projekta prasības neskar nevalstiskās organizācijas.  Sabiedrības grupām un institūcijām noteikumu projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 7.4.1apakšpunktu sabiedrības pārstāvji ir aicināti līdzdarboties, rakstiski sniedzot viedokli par noteikumu projektu tā izstrādes stadijā. Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu Ministrijas tīmekļvietnē.  Atbilstoši likuma „Par īpaši aizsargājamām dabas teritorijām” 12. panta ceturtās daļas un 13. panta ceturtās daļas prasībām informēta:   * Dobeles novada pašvaldība (2019. gada 16. maija vēstule Nr. 1-132/4625); * zemes tiesiskais valdītājs (apsaimniekotāja) – LVM (2019. gada 16. maija vēstule Nr. 1-132/4624). |
| 2. | Sabiedrības līdzdalība projekta izstrādē | Noteikumu projekts 2019. gada 16. maijā ievietots Ministrijas tīmekļvietnē: [www.varam.gov.lv](http://www.varam.gov.lv).  Atbilstoši Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 14. punkta prasībām, kas paredz, ka tiešās valsts pārvaldes institūcijas elektroniski sagatavotus paziņojumus par līdzdalības procesu iesniedz Valsts kancelejā publicēšanai tās tīmekļvietnē, 2019. gada 17. maijā nosūtīts paziņojums par līdzdalības iespējām noteikumu projekta izstrādē.  Saskaņā ar likuma „Par īpaši aizsargājamām dabas teritorijām” 12. panta ceturto daļu noteikumu projekts un anotācija 2019. gada 16. maijā nosūtīta Dobeles novada pašvaldībai atzinuma sniegšanai. |
| 3. | Sabiedrības līdzdalības rezultāti | Dobeles novada pašvaldība 2019. gada 14. jūnijā sniegusi pozitīvu atzinumu (vēstules Nr. 2.6/1504).  Saņemta zemes tiesiskā valdītāja (apsaimniekotāja) – LVM 2019. gada 4. jūnija vēstule Nr. 4.1-2\_053e\_101\_19\_394, kas izvērtēta, un vērā ņemtie iebildumi un priekšlikumi iestrādāti noteikumu projektā un anotācijā. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ministrija, DAP, LVM. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz jaunu institūciju izveidi, likvidāciju vai reorganizāciju.  Jaunas institūcijas nav jāveido un esošās nav jāreorganizē. |
| 3. | Cita informācija | Nav |

Vides aizsardzības un reģionālās

attīstības ministrs Juris Pūce

Saulīte 67026587

[Diana.Saulite@varam.gov.lv](mailto:Diana.Saulite@varam.gov.lv)